b'\n_START_ARTICLE_\nMad Men\n_START_SECTION_\nDon Draper\n_START_PARAGRAPH_\nDon Draper spilles av Jon Hamm: _NEWLINE_Han er kreativ direkt\xc3\xb8r og etterhvert juniorpartner i reklamebyr\xc3\xa5et Sterling Cooper. Han er hovedperson i serien. Lite av hans fortid er kjent, noe som skyldes hans tilbakeholdenhet. Han er f\xc3\xb8dt som Richard \xc2\xabDick\xc2\xbb Whitman, den uekte s\xc3\xb8nnen til en prostituert som d\xc3\xb8de da han ble f\xc3\xb8dt. Han bodde med faren og farens nye kone frem til han var 10. Han flyttet da hans alkoholiserte far ble sparket i ansiktet av en hest og d\xc3\xb8de. Sm\xc3\xa5 glimt blir vist av Dons fortid i serien; hans barndom var ulykkelig og hans stemor lot aldri v\xc3\xa6re \xc3\xa5 minne ham p\xc3\xa5 at han var en \xc2\xabhorunge\xc2\xbb. I hans milit\xc3\xa6re tjenestetid i Koreakrigen ble en offiser ved navn Don Draper drept mens han og Whitman er alene p\xc3\xa5 basen. Whitman bytter da ID-papirer med ham og tar hans navn, kutter all kontakt med familien og startet et nytt liv. Don Draper er en meget dyktig reklamemann og den store stjernen i reklamebyr\xc3\xa5et, han tiltrekker og beholder viktige klienter, blir fors\xc3\xb8kt rekruttert av konkurrerende firmaer og lever et tilsynelatende perfekt liv. Imidlertid virker ikke Don lykkelig med sitt liv, han drikker og r\xc3\xb8yker mye og synes ofte deprimert. Mens han tilsynelatende elsker sin kone, har han en kort seksuell aff\xc3\xa6re med Rachel Menken og blir ogs\xc3\xa5  involvert med beatniken Midge Daniels. Han har to barn med sin kone og fremst\xc3\xa5r som en kj\xc3\xa6rlig far. Imidlertid, da Pete Campbell truer med \xc3\xa5 avsl\xc3\xb8re hans fortid, overveier Don for et \xc3\xb8yeblikk \xc3\xa5 flykte til Los Angeles og forlate sin kone og barn. Bertram Cooper utnevner ham til partner etter Roger Sterlings hjerteinfarkt.\n_START_SECTION_\nSeriens innflytelse og suksess\n_START_PARAGRAPH_\nSerien ble i 2010 nominert til 17 Emmy-priser, de tre f\xc3\xb8rste sesongene fikk Golden Globe for beste dramaserie tre \xc3\xa5r p\xc3\xa5 rad og en vant ogs\xc3\xa5 for to Emmy-priser for beste dramaserie, i tillegg til en rekke priser for skuespillerprestasjoner, design, manus med mer. Den har hatt et jevnt \xc3\xb8kende seertall i USA med rundt tre millioner seere i l\xc3\xb8pet av den tredje sesongen. The Guardian har k\xc3\xa5ret den til den fjerde beste serien gjennom tidene, mens New York Times skrev at Mad Men har g\xc3\xa5tt fra \xc3\xa5 v\xc3\xa6re et kultfenomen til \xc3\xa5 bli et kulturelt fenomen p\xc3\xa5 samme m\xc3\xa5te som The Sopranos en gang var. Moteskaperne Michael Kors og Louis Vuitton, kleskjeden Banana Republic og kj\xc3\xb8pesenteret Bloomingdales har alle brukt Mad Men-estetikken. Barbie-produsenten Matte produserer n\xc3\xa5 dukker av figurene \xe2\x80\x93 for voksne. _NEWLINE_Arnt Maas\xc3\xb8, f\xc3\xb8rsteamanuensis i medievitenskap, sier i et intervju i Dagsavisen at serien er milevis unna \xc3\xa5 bli et massefenomen p\xc3\xa5 linje med Seinfeld eller Friends. Han sier: \xc2\xabVi snakker om en relativt smal kvalitetsserie som jeg har inntrykk av at treffer voksne, velutdannede folk som samtidig er aktive nettbrukere, s\xc3\xa5nn at de b\xc3\xa5de kan laste ned eller kj\xc3\xb8pe serien p\xc3\xa5 nett og ta del i alt som skjer rundt serien.\xc2\xbb\n_START_SECTION_\nSerien i Norge\n_START_PARAGRAPH_\nSerien har hatt rundt 9\xc2\xa0000 seere i snitt n\xc3\xa5r det har v\xc3\xa6rt vist p\xc3\xa5 den norske kanalen Viasat 4.'